google/wiki40b huggingface dataset:
Edvardas Kriaučiūnas

Edvardas Valteris "Briedis" Kriaučiūnas (angl. Moose Krause, 1913 m. vasario 2 d. – 1992 m. gruodžio 11 d.) – lietuvių kilmės JAV krepšininkas, žaidęs Notre Dame universitete kartu su savo broliu, Feliksu Kriaučiūnu.

Biografija

Gimė lietuvių imigrantų šeimoje Čikagoje 1913 metais. Jis pakeitė savo pavardę į Krause, nes gimnazijos futbolo treneris negalėjo ištarti lietuviškos pavardės. Lankė Čikagos De LaSalle gimnaziją (De La Salle Institute), adresu 3434 South Michigan Avenue, Chicago, IL 60616 ir su  krepšinio komanda Edvardas Kriaučiūnas laimėjo du čempionatus. 1930 metais pradėjo lankyti Notre Dame Universitetą Indianoje. Studijuodamas universitete jis atstovavo universitetą net 4 skirtingose sporto šakose - krepšinyje, futbole, beisbole, taip pat dalyvavo lengvosios atletikos varžybose. 1934 metais baigė žurnalistikos studijas su pagyrimu (cum laude).

Pasiekimai

Kriaučiūnas tapo All-American 3 kartus žaisdamas krepšinį nuo 1932 iki 1934; tapo All-American žaisdamas amerikietišką futbolą 1932 m.

Trenerio karjera

Kriaučiūno  trenerio karjera prasidėjo kaip visų sporto šakų vyr. trenerio „Saint Mary's College“ Winonoje, Minesotoje, dabar vadinamame „Saint Mary's Minnesota“ universitete ir truko 5 metus. Po to jis dirbo dešimt metų Šv. Kryžiaus koledže ir Notre Dame universitete - futbolo trenerio asistentu. 
Vyr. krepšinio treneriu Notre Dame universitete išrinktas 1943 m.  Vėliau vėl dirbo tose pačiose pareigose nuo 1946 m. iki 1951 m., kai jo vadovaujama komanda laimėjo 98 ir pralaimėjo 48 rungtynes (67,1% laimėtų rungtynių). 
Jam buvo patikėtas futbolo komandos vairas trims rungtynėms ir jis atvedė į pergalę Notre Dame futbolo komandą visus kartus, kai vyriausiasis treneris Frank Leahy sirgo.

Karinė tarnyba

Antrojo pasaulinio karo metu Kriaučiūnas tarnavo JAV jūrų pėstininkuose kaip žvalgybos pareigūnas, įskaitant 14 mėnesių trunkančią misiją  pietinėje Ramiojo vandenyno dalyje.

Administracinė karjera

1949 m. kovo mėn. jis buvo paskirtas Notre Dame sporto direktoriumi vietoj Frank Leahy ir dirbo tose pareigose iki 1981 metų.

Įamžinimas

1976 m. Kriaučiūno vardas buvo įrašytas į Naismith memorialinį krepšinio šlovės muziejų. 2006 m. jo vardas įtrauktas į Universitetų krepšinio šlovės muziejų. Jo garbei tarp futbolo stadiono ir krepšinio arenos Notre Dame studentų miestelyje yra pastatytas suoliukas. Gatvė, kurioje yra žymus visoje Amerikoje Notre Dame stadionas, pavadinta jo vardu - 2010 Moose Krause Circle, Notre Dame, IN 46556.
Mirė 1992 metais, palaidotas Saut Bende, Indianoje.
Antanas Tamošaitis (1906)

Antanas Tamošaitis (g. 1906 m. Barzduose, Šakių rajone – 2005 m. Vilniuje) – grafikas, tapytojas, tekstilės dailininkas, Kanados lietuvių veikėjas. Vadinamas profesionaliosios lietuvių meninės tekstilės pradininku, „patriarchu“.

Biografija

A. Tamošaitis gimė 1906 m. vasario 15 d. Barzdų k. (Šakių raj.). 1923–1929 m. Kauno meno mokykloje baigė grafikos specialybę. Žemaitijoje rinko tautodailės pavyzdžius. 1930–1931 m. lankė Mstislavo Dobužinskio studiją.
1929–1932 m. dėstė Kauno meno mokykloje. 1927–1932 m. – Moterų dailės darbų mokykloje, 1928–1933 m. – Lietuvos moterų kultūros draugijos Mergaičių mokytojų seminarijoje, 1928 m. – Lietuvos moterų globos komiteto Amatų mokykloje, 1929–1930 m. – Kauno „Pavasario“ suaugusiųjų gimnazijoje. 1931–1940 m. dėstė audimo pagrindus Dotnuvos žemės ūkio akademijoje, 1936–1939 m. – Kauno I-oje valstybinėje amatų mokykloje.
1931–1940 m. Žemės ūkio rūmuose audimo instruktorius ir Namų pramonės skyriaus vedėjas, propagavo liaudies meną. 1926–1939 m. vadovavo ekspedicijoms, rinkusioms lietuvių liaudies meno dirbinius. 1940–1942 m. Vilniaus dailės akademijos dėstytojas ir Pedagogikos katedros vedėjas, 1942–1944 m. – Kauno taikomosios dailės instituto Dekoratyvinių audinių studijos vedėjas.
1945–1946 m. dėstė Tamošaičių įkurtoje Dailės studijoje Glasenbache (Austrija), 1946–1948 m. dirbo Dekoratyvinių audinių skyriaus vedėju Dailės ir amatų mokykloje Freiburge (Vokietija). Atvykęs į Monrealį (Kanada), 1949–1950 m. vadovavo YMCA (Krikščionių jaunuolių asociacijos) centre veikusiai Meno ir amatų akademijai. Tamošaičių sodyba buvo Kingstone.
2000 m. A. Tamošaitis grįžo gyventi į Lietuvą. Mirė 2005 m. Vilniuje. Palaidotas Vilniaus Antakalnio kapinėse šalia Kanadoje mirusios ir į Lietuvą pergabentos žmonos Anastazijos Tamošaitienės (Mažeikaitės, 1910–1991) palaikų.
Jonas Guiga

Biografija

1969 m. baigė Lietuvos žemės ūkio akademiją, inžinierius-hidrotechnikas. Utenos rajono savivaldybės administracijos Žemės ūkio skyriaus vedėjas.
2007 m. Utenos rajono savivaldybės tarybos narys, mandato atsisakė.
Sutuoktinė Irena, vaikai Julius, Donata.
Alvitas

Pavadinimo kilmė

XVII a. minimas kaimas vardu Paširvintys, taip vadintas iki XVII a. pabaigos. Dabartinio Alvito vardas kilęs nuo šalia telkšančio ežero. Be to, istoriniai dokumentai byloja, kad dvaras vienu metu priklausęs vokiečiui Halwitui.
Infekcinė mononukleozė

Ligos priežastys

Šios ligos sukėlėjas yra Epštein-Bar virusas. Šis virusas plinta per kraują ir seiles netgi jeigu žmogus neturi jokių ligos požymių. Užsikrečiama besibučiuojant, arba naudojantis tais pačiais stalo įrankiais. Virusas taip pat gali plisti oru, čiaudint ir kosint.

Ligos eiga

Užsikrėtus, po 4-7 savaičių inkubacinio periodo, liga pasireiškia padidėjusia temperatūra, gerklės ir galvos skausmais, nuovargiu. Šie pirminiai požymiai, dažniausiai išnyksta po 1-2 savaičių, bet nuovargis gali išlikti iki 1-2 mėnesių.
Retais atvejais, ligos sukeltas blužnies padidėjimas sukelia jos trūkį.
Pasveikus, Epštein-Bar virusas išlieka B lastelėse netgi kai nebėra jokių ligos požymių. Šis virusas gali vėl bet kada pasirodyti ir taip užkrėsti kitus. Iš turinčiųjų virusą, apie 6 % atkrenta ir vėl patiria ligos požymius gyvenimo eigoje.

Komplikacijos

Infekcinės mononukleozės komplikacijos yra retos, bet gali sukelti burnos gleivinės uždegimą, meningoencefalitą, bei inkstų uždegimą.

Gydymas

Infekcinė mononukleozė nėra tiesiogiai gydoma. Ligos metu yra patariamas poilsis, o vaistai priskiriami tik slopinant temperatūrą ir skausmą. Tokiu atveju naudojamas acetaminofenas. Nors retai, bet susidarius oro takų obstrukcijai, yra naudojami gliukokortikoidai.

Ligos paplitimas

Yra paskaičiuota, kad 90-95 % pasaulio žmonių turi Epštein-Bar viruso antikūnių. Po infekcijos, šie antikūniai yra gaminami kūno visą likusį gyvenimą.
Ninel Kuznecova

Ninel Fiodorovna Kuznecova (rus. Нинель Фёдоровна Кузнецова; g. 1927 m. gruodžio 9 d. Taškente, Uzbekija - 2010 m. lapkričio 27 d. Maskvoje) – rusų tarybinė teisininkė, kriminologė, teisėtyrininkė penalistė, Maskvos universiteto (MGU) profesorė, TSRS valstybinės premijos laureatė, Nusipelniusi Rusijos Federacijos mokslo veikėja, Nusipelniusi aukštosios mokyklos darbuotoja, viena iš TSRS kriminologijos pradininkų.

Biografija

Gimė karo lakūno šeimoje.

1945 metais aukso medaliu baigė vidurinę mokyklą ir be egzaminų įstojo į MGU Teisės f., kurį baigė 1950 m., studijavo aspirantūroje, apgynė disertaciją „Atsakomybė už rengimąsi ir pasikėsinimą nusikalsti“. Teisės mokslų kandidatė (1953 m.). 1968 metais apgynė daktaro disertaciją „Nusikaltimas ir nusikalstamumas“.
Dėsto nuo 1953 m. Buvo asistentė, docentė, profesorė, Teisės fak. Baudžiamosios teisės ir kriminologijos katedros vedėja nuo 1985 iki 1999 m.
15 metų buvo Maskvos miesto liaudies deputatų tarybos narė.
Tibetologija

Tibetologija – orientalistikos spektrui priklausanti mokslinė disciplina, nagrinėjanti Tibeto kultūrą. Tibetologija apima tibetiečių kalbos, Tibeto budizmo ir Bono religijos, Tibeto istorijos, meno, literatūros studijas.
Pirmasis europietis, susipažinęs su Tibeto kultūra buvo XVII a. jėzuitų misionierius Antonijus de Andradė, įkūręs misiją Gugės karalystėje. Kitas jėzuitas, italas Ipolitas Dezideris, pateko į Lasą ir ten praleido 5 metus, mokydamasis tibetiečių kalbos ir kultūros. Pirmuoju akademiniu tibetologu laikomas vengras Šandoras Kėrešas, keliavęs po Ladaką ir Zanskarą, išmokęs tibetiečių kalbą, perskaitęs daug Tibeto literatūros, išleidęs tibetiečių-anglų žodyną ir gramatiką. Kiti XIX a. tibetologai buvo prancūzas Filipas Eduaras Fuko, olandas Izakas Jakobas Šmitas. XX a. Tibetą ėmė tyrinėti ir britai Čarlis Alfredas Belas, Frydrikas Viljamas Tomas, Deividas Snelgrovas, Maiklas Eiris, italai Džiuzepė Tučis, Lučianas Petechas, vokietis Dyteris Šuchas ir kt.
Tibetologija dėstoma Europos orientalistikos centruose, 1986 m. Kinijoje atidarytas Kinijos Tibeto tyrimų centras. Britanijoje esanti Tarptautinė Tibeto studijų asociacija leidžia leidinį Journal of the International Association of Tibetan Studies.
Lietuvoje tibetiečių kalba, Tibeto istorija dėstoma Vilniaus universiteto Orientalistikos centre (dėstytojas – Vladimir Korobov).
Thongphapumo nacionalinis parkas

Vieta

Parkas užima 1 120,00 km², apima Thongphapumo (Thong Pha Phum) ir Srisavato (Sri Sawat) apylinkių miškus Mianmaro pasienyje, 150 km į šiaurės vakarus nuo provincijos centro Kančanaburio.

Flora ir fauna

Parke gyvena: Azijinis dramblys, Indijos muntjakas, baltarankis gibonas, baltaliemenis tapyras ir kt, sutinkama daug paukščių: pilkasis povinis fazanas, didysis kukalis, tamsiakrūtė nendrinukė siuvėja (Orthotomus atrogularis), pilkakepuris bulbiulis (Pycnonotus aurigaster) ir kt.
Vasiuganė

Vasiuganė (rus. Васюганье), Vasiuganės lyguma, Vasiuganės pelkynai – pelkėta lyguma Rusijoje, vakarų Sibire, Obės ir Irtyšiaus tarpupyje. Pietuose pereina į Barabos stepę. Driekiasi Tomsko, Novosibirsko ir Omsko srityse. Užima 53 tūkst. km² plotą. Aukštis iki 166 m. ~70 % Vasiuganės ploto užima pelkės. Lygumą tankiai raižo Obės ir Irtyšiaus baseinams priklausančios upės (Vasiuganas, Didysis Juganas, Demjanka, Kionga, Omė, Čuzikas ir kt.). Vasiuganėje glūdi milžiniškos durpių atsargos (>1 mlrd. t). Naftos ir gamtinių dujų telkiniai.
Auga eglių, kedrų, kėnių taiga, beržų ir uosių miškai. Didelė gyvūnų bioįvairovė.
Keep the Faith

Apie albumą

Jungtinėse Valstijose parduota 2 mln. albumo kopijų, Billboard 200 jis pasiekė #5 vietą ir šiame tope iš viso išsilaikė 49 savaites. Singlas „Keep the Faith“ užėmė aukščiausiąją poziciją JAV Billboard Mainstream Rock Tracks tope, „Bed of Roses“ pasiekė Billboard Hot 100 top 20-tuką, tuo tarpu „In These Arms“ top 40-tuką.
Jungtinėje Karalystėje albumas debiutavo #1 vietoje ir 24 savaites išsilaikė top 20-tuke. Taip pat top 20-tuką pasiekė ir šeši kartu išleisti singlai: „Keep The Faith“, „Bed Of Roses“, „In These Arms“, „I’ll Sleep When I’m Dead“, „I Believe“ bei „Dry County“.
Urartija

Raida

Urartų karalystė susiformavo kalnuotoje teritorijoje prie Vano ežero. Pirmieji šaltiniai apie Urartiją turimi asirų įrašuose, kur minima nairių tauta ir jų konfederacija Uruartri apie 1270 m. pr. m. e. Asirai ne kartą siaubė jų sritis. Pirmasis minimas jų stiprus valdovas buvo Aramas (860–843 m. pr. m. e.), kovojęs su Asirija.
Kitas valdovas Sarduris (832–820 m. pr. m. e.) sugebėjo atsispirti Asirams ir pradėjo ekspansiją visame Armėnijos kalnyne. Didžiausio išsiplėtimo laikais (apie 743 m. pr. m. e.) Urartija driekėsi nuo šiaurinio Tarpupio iki pietinio Kaukazo, apimdama taip pat ir dabartinės Armėnijos teritoriją iki Sevano ežero. Urartų tvirtovių vietos – Vanas, Armaviras, Jerevanas ir kt.
Apie 714 m. pr. m. e. valstybę nusiaubė kimerai, vėliau puolė Asirija, tačiau vietos karaliams pavyko atsilaikyti. Vis dėlto, tai žymėjo valstybės ekspansijos pabaigą. Valstybė gyvavo dar apie 100 m., kol ją nusiaubė Medija, kuri, atrodo, nesugebėjo jos prijungti prie savo imperijos. Tačiau Urartijoje tuo metu įvykusi suirutė lėmė dinastijos pasikeitimą ir naujos tautos, – armėnų – įsigalėjimą: čia susikūrė Armėnijos karalystė.

Tauta ir pavadinimai

Urartų karalystės kūrėjai buvo urartai, kurių savivardis tikriausiai buvo chaldini arba nairi, kaip jie vadinami ir asirų šaltiniuose. Savo valstybę jie vadino Biainili, iš kurio kilo Vano ežero pavadinimas.
Ilga diskusija vyksta dėl visiškai urartams negiminingos (proto-)armėnų tautos vaidmens valstybės gyvenime. Yra žinoma, kad armėnai nuvertė urartų dinastiją VII a. pr. m. e. pabaigoje ir apgyvendino visą tos valstybės teritoriją, sunaikinę vietinius nairius. Tačiau nėra aišku, ar Urartų valstybės laikais jie jau čia gyveno, ar tuo metu armėnai įsiveržė iš vakarų, t. y. Mažosios Azijos.
Šiaip ar taip, Armėnijos kalnyno teritorijos pavadinimas VI a. pr. m. e. keitėsi. 521 m. pr. m. e. trikalbiame įraše teritorija babiloniečių kalba vadinama „Urartu“, o persų kalba ji jau vadinama „Arminiya“.
FC Porto

Istorija

Teigiama, kad klubas įkurtas 1893 metais Porto mieste, tačiau tiksliai žinoma, kad klubas veikė nuo 1906 metų, kai jį atgaivino Monteiro da Costa.
Daugkartiniai šalies čempionai.
2017-2018 m. biatlono pasaulio taurė

2017-2018 m. biatlono pasaulio taurė – tarptautinės sezoninės biatlono pasaulio taurės varžybos, susidedančios iš 9 skirtingų etapų. Sezono varžybos prasidėjo 2017 m. lapkričio 26 d. Švedijos Estešundo mieste, ir baigėsi 2018 m. kovo 25 d. Rusijos mieste Tiumenėje. Čempionų titulus gynė prancūzas Martin Fourcade ir vokietė Laura Dahlmeier.
Leotichidas II

Biografija

Euripontidų dinastijos. 479 m. pr. m. e. per graikų–persų karus 500 m. pr. m. e.–448 m. pr. m. e.) vadovavo prieš persus sukilusiam, jonėnų polius remiančiam graikų laivynui; mūšyje prie Mikalės kyšulio įveikė persų laivyną. 476 m. pr. m. e. vadovavo baudžiamajam žygiui į Tesaliją už Aleudų giminės sąjungą su persais. Grįžęs į Spartą apkaltintas buvęs papirktas, kad pasitrauktų iš Tesalijos. Pabėgo į Tegėją.
Viktoras Ostašenkovas

Biografija

Brolis fotografas Aleksandras Ostašenkovas, sūnūs Martynas Ostašenkovas, Haris Ostašenkovas. Mokėsi Šiauliuose ir Kaune. 1972 m. apsigynęs dailininko diplomą grįžo į Šiaulius. 1972–1995 m. dviračių – variklių gamyklos „Vairas“, nuo 1992 m. UAB Baltik vairas dizaineris. 1999–2009 m. Pakruojo raj. Lygumų vidurinės mokyklos, Šiaulių raj. Kurtuvėnų pagrindinės mokyklos mokytojas.
Arirang TV

Arirang TV (kor. 아리랑 TV) – tarptautinis televizijos kanalas anglų kalba, įsikūręs Seule, Pietų Korėjoje, valdomas „Korea International Broadcasting Foundation“ įmonės. Televizijos kanalas transliuoja įvairias laidas, tarp jų – ir trumpa laidelė, norintiems išmokti korėjiečių kalbą – „Let's Learn Korean“.
Toks televizijos kanalo pavadinimas kilo iš populiarios korėjiečių liaudies dainos „Arirang“ pavadinimo.

Pasiekiamumas Lietuvoje

Šį TV kanalą transliuoja dauguma skaitmeninių televizijų, pvz.: „Balticum“.
RSC Anderlecht

Istorija

Klubą 1908 m. keletas futbolo mėgėjų sukūrė Sporting Club Anderlechtois kavinėje, esančioje Briuselio priemiestyje Anderlechte. Klubo komandai sėkmingai žaidžiant, 1909 m. nutarta prisijungti prie oficialių varžybų. Komanda pradėjo žaisti regioninėse varžybose, po metų perėjo į aukštesnį divizioną. 1913 m. jau žaidė šalies lygmenyje, II divizione. Vėliau, iki 1919 m. komanda nežaidė dėl karo, 1921 m. pirmą kartą pateko į aukščiausią lygą, kur žaidė nesėkmingai ir 1923 m. iškrito į žemesnį divizioną. 1925 m. ir 1927 m. pakilo į aukščiausią lygą, bet išsilaikė tik metus. 1929 m. pakilo ir žaidė dvejus metus, o 1935 m. vėl pakilo į aukščiausią lygą, paskutinį kartą ir nuo to laiko nebeiškrito žemiau.
1947 m. komanda pirmą kartą laimėjo Belgijos čempionatą. 1955 m. pirmą kartą žaidė UEFA čempionų taurės varžybose. 1976 m. „Anderlechtas“ pirmą kartą laimėjo Europos varžybas – UEFA taurių taurės turnyrą, tais pačiais metais iškovojo ir Supertaurę. Kitais metais komanda pralaimėjo Taurių laimėtojų taurės finale, o 1978 m. iškovojo Taurių laimėtojų taurę ir Supertaurę. 1982 m. Briuselio komanda iškovojo UEFA taurę.
Kukių kapinynas

Tyrimai

1973 ir 1976 m. Mažeikių kraštotyros muziejus (tyrimų vadovas Vitas Valatka) ištyrė apie 174 m² plotą. Nustatyta, kad kapinynas buvo įrengtas 1 tūkstantmečio pr. m. e. – 1 tūkstantmečio m. e. pradžios gyvenvietės vietoje. Jos liekanų išliko šiaurės rytinėje lauko dalyje; rastas nuo 0,10-0,15 m iki 0,4 m storio kultūrinis sluoksnis. Jame aptikta degėsių, molio tinko, lipdytos brūkšniuotu ir lygiu paviršiumi keramikos, antžeminių pastatų bei 6 ovalių židinių liekanų, įrankių. Gyvenvietė priskiriama brūkšniuotosios keramikos kultūrai.
Kapinyne mirusieji laidoti sudeginti ir nedeginti; dalis kapų apardyta ariant arba įrengiant vėlesnius kapus. Ištirti nesuardyti XI a. – XIII a. sudegintų mirusiųjų 5 kapai; laidota 0,3-0,5 m gylio apskritose duobutėse. Rasta kaulo liekanų, pelenų, įkapėse: geležinių plačiaašmenių kirvių, ietigalių, pasaginių segių, yla, diržo sagčių, kryžinių smeigtukų, įvijinių ir juostinių apyrankių, žiedų, žalvarinė žirgo figūrėlė. Prie kapų buvo duobių su degėsiais ir įkapėmis, daugiausia papuošalais. Manoma, kad duobės apeiginės.
Nedeginti mirusieji (ištirta 19 kapų, datuojamų XVII a. – XVIII a.) laidoti stačiakampėse duobėse aukštielninki, karstuose (rasta dviejų ąžuolinių skobtinių karstų liekanų) arba be jų, su įkapėmis. Prie mirusiųjų juosmens ar galvos rasta po peilį, prie kai kurių mirusiųjų kojų buvo padėta po kelis akmenis; rastas gintarinis verpstukas, geležinė yla, žalvarinis antpirštis, diržo sagčių, žiedų, smeigtukas.

Lobiai

Kapelių lauke rasti du V a. – VI a. dirbinių lobiai; jie buvo – 0,35 skersmens duobėse. Pirmąjį sudarė 2 geležiniai įmoviniai ietigaliai, įmovinis kirvis, peilis medine rankena, 2 geriamieji ragai, žalvarinis įvijinis žiedas, 2 lazdeliniai smeigtukai, galąstuvas (smiltainio), dirbinių fragmentai; antrąjį – 4 geležiniai įmoviniai kirviai, įmovinis ietigalis, 2 dalgiai, 2 peiliai, žalvarinė lankinė segė. Radinius saugo Mažeikių muziejus.
Tarptautinio civilinio proceso teisė

Tarptautinio civilinio proceso teisė - tarptautinės privatinės teisės sritis, reglamentuojanti taikytiną teisę civilinio proceso metu. Lietuvoje LR CPK VII dalies („Tarptautinis civilinis procesas“) nuostatos taikomos, jeigu tarptautinė sutartis, kurios dalyvė yra Lietuvos Respublika, atitinkamų santykių nereglamentuoja kitaip (LR CPK 780 str.).
Lietuvoje taikomas nacionalinio teismingumo prioritetas. Jeigu ieškinio pareiškimo metu byla yra teisminga Lietuvos Respublikos teismams, šis teismingumas išlieka neatsižvelgiant į tai, kad vėliau sąlygos pasikeičia (LR CPK 781 str. 1 d.). Jeigu Lietuvos Respublikos teismai pagal LR CPK Kodekse nustatytas teismingumo taisykles yra kompetentingi nagrinėti civilines bylas, ši kompetencija neišnyksta, kai ta pati byla yra nagrinėjama užsienio valstybės teisme.
Bylą nagrinėjantis teismas privalo savo iniciatyva patikrinti, ar byla teisminga Lietuvos Respublikos teismams. Jeigu teismas jau po bylos iškėlimo konstatuoja, kad byla nėra teisminga Lietuvos Respublikos teismams, pareiškimas paliekamas nenagrinėtas (LR CPK 782 str.).

Teismingumas

Apygardos teismai, kaip pirmosios instancijos teismai, nagrinėja civilines bylas, kurių viena šalis yra užsienio valstybė (LR CPK 783 str. 1 d.).
Vilniaus apygardos teismas, kaip pirmosios instancijos teismas, nagrinėja civilines bylas dėl tarptautinio įvaikinimo.
Ieškinys atsakovui, neturinčiam Lietuvos Respublikoje gyvenamosios vietos, gali būti pareiškiamas pagal jo turto buvimo vietą arba pagal paskutinę žinomą jo gyvenamąją vietą Lietuvos Respublikoje.
Lietuvos Respublikos tarptautinės sutarties pagrindu ir tvarka civilinė byla gali būti perduodama nagrinėti užsienio valstybės teismui.
Dėl teismo nutarties perduoti bylą nagrinėti užsienio valstybės teismui gali būti duodamas atskirasis skundas.
Benjaminas Kaluškevičius

Biografija

Baigė Būdviečio pradžios mokyklą. Vėliau mokėsi Rudaminoje, Kalvarijoje, Marijampolės mokytojų seminarijoje. 1973 m. Vilniaus universiteto Kauno vakariniame fakultete įgijo bibliotekininko-bibliografo specialybę.
1952–1953 m. Vainiūnų septynmetės mokyklos mokytojas. Dirbo Kauno medicinos instituto mokslinėje bibliotekoje, 1975–1992 m. bibliotekos direktorius. Nuo 1995 m. dirba Lietuvos archyvų bibliotekoje. Lietuvos knygnešio draugijos valdybos narys.
Įvairiuose žurnaluose ir laikraščiuose spausdina straipsnius bibliotekininkystės, bibliografijos, kraštotyros tematika. Renka informaciją apie Lietuvos knygnešius. Straipsnių Visuotinėje lietuvių enciklopedijoje autorius.
Pranas Eidukevičius

Biografija

1885–1895 m. dirbo Kauno fabrikuose, dalyvavo streikuose, už tai persekiotas, 1895 m. pabėgo į Rygą, dirbo šaltkalviu, dalyvavo socialdemokratų veikloje, už tai 1898 m. ištremtas. 1901–1903 m. gyveno Gardine, Balstogėje, Volkovysko apsk. , 1902 m. įstojo į PPS, 1903 m. organizavo streiką Gardine, 1904 m. sausio mėn. ištremtas 5 m. į Oleneco gub. 1904 m. spalio mėn. pabėgo.
1905 m. sausio mėn. dalyvavo organizuojant streiką Vilniuje, 1905 m. birželio mėn. – darbininkų sukilimą Lodzėje. 1905 m. PPS Lodzės apygardos sekretorius. 1906 m. vadovavo PPS organizacijai Vilniuje, su ja įstojo į LSDP. 1907 m. LSDP suvažiavime Krokuvoje kėlė reikalavimą LSDP įsijungti į RSDDP.
1906–1918 m. LSDP CK narys. Nuo 1908 m. gruodžio iki 1909 m. gegužės vadovavo nesėkmingai pasibaigusiam Vilniaus odininkų streikui. 1909 m. sausio mėn. M. Biržiškos bute organizavo LSDP VIII suvažiavimą, bandė LSDP prijungti prie RSDDP.
1909–1910 m. ir 1913–1914 m., pasivadinęs P. Baranausku, gyveno JAV. 1913 m. dalyvavo darbininkų streike Filadelfijoje. 1912 m. dalyvavo L. Trockio sušauktame socialdemokratų partijų suvažiavime. 1915 m. gyveno Galicijoje, suimtas kalėjo su V. Uljanovu.
1915 m. Vilniuje profsąjungų biuro pirmininkas. 1917 m. – Vilniaus konferencijos dalyvis. 1918 m. liepos 19 d. įkūrė Lietuvos ir Baltarusijos socialdemokratų darbininkų partiją (nuo 1918 m. rugpjūčio 14 d. – Lietuvos ir Baltarusijos komunistų partija). 1918 m. spalio 1 – 3 d. pirmininkavo Lietuvos komunistų partijos I suvažiavimui. 1918 m. gruodžio 15 d. – 1919 m. vasario 7 d. – Vilniaus tarybos pirmininkas. 1919–1920 m. – VČK darbuotojas Smolenske. 1921–1922 m. dėstė Vakarų tautinių mažumų universitete. 1924–1925 m. – Kominterno vykdomojo komiteto komisijos nelegaliam darbui atsakingasis sekretorius.
Bendradarbiavo „Visuomenėje“, „Naujojoje Gadynėje“, „Kovoje“, „Darbininkų Balse“.
Palaidotas Novodevičės kapinėse Maskvoje.
Kamaraučizna

Istorija

Kaimas minimas 1776 m. Giedraičių mirusiųjų metrikų knygoje. 1838 m. palivarkas.